b'\n_START_ARTICLE_\nVyriausiasis \xc4\xafgaliotinis u\xc5\xbesienio reikalams ir saugumo politikai\n_START_PARAGRAPH_\nVyriausiasis \xc4\xafgaliotinis u\xc5\xbesienio reikalams ir saugumo politikai (V\xc4\xae) vadovauja Europos S\xc4\x85jungos (ES) Bendrajai u\xc5\xbesienio ir saugumo politikai (BUSP). \xc5\xa0i pareigyb\xc4\x97 neoficialiai pavadinta ES u\xc5\xbesienio reikal\xc5\xb3 ministru. Pirm\xc4\x85 kart\xc4\x85 Vyriausiojo \xc4\xafgaliotinio pareigyb\xc4\x97 \xc4\xafsteigta Amsterdamo sutartyje. 10 met\xc5\xb3 \xc5\xa1\xc4\xaf post\xc4\x85 u\xc5\xbe\xc4\x97m\xc4\x97 Javier Solana, kol Lisabonos sutartimi buvo nuspr\xc4\x99sta, kad V\xc4\xae turi b\xc5\xabti Europos Komisijos (EK) nariu ir pirmininkauti U\xc5\xbesienio reikal\xc5\xb3 tarybai. Vyriausiajam \xc4\xafgaliotiniui pavestas funkcijas \xc4\xafgyvendinti padeda Lisabonos sutartimi \xc4\xafsteigta Europos i\xc5\xa1or\xc4\x97s veiksm\xc5\xb3 tarnyba (EIVT).\n_START_SECTION_\nPaskyrimas \xc4\xaf tarnyb\xc4\x85\n_START_PARAGRAPH_\nVyriausi\xc4\x85j\xc4\xaf \xc4\xafgaliotin\xc4\xaf kvalifikuota bals\xc5\xb3 dauguma bei gavusi Komisijos pirmininko sutikim\xc4\x85 skiria Europos Vadov\xc5\xb3 Taryba. Kadangi V\xc4\xae yra ir EK narys, j\xc4\xaf, kartu su visa Komisija tvirtina Europos Parlamentas. Jeigu Parlamentas i\xc5\xa1rei\xc5\xa1kia nepasitik\xc4\x97jim\xc4\x85 Komisija, Vyriausiasis \xc4\xafgaliotinis turi palikti Komisijoje u\xc5\xbeimam\xc4\x85 post\xc4\x85, ta\xc4\x8diau jis turi vykdyti Taryboje u\xc5\xbeimamas pareigas tol, kol bus suformuota nauja Komisija.\n_START_SECTION_\nIstorija\n_START_PARAGRAPH_\nV\xc4\xae pareigyb\xc4\x97 atsirado pasira\xc5\xa1ius Amsterdamo sutart\xc4\xaf, siekiant suteikti ES \xe2\x80\x9eviening\xc4\x85 bals\xc4\x85\xe2\x80\x9c. \xc5\xa0ios pareigos buvo patik\xc4\x97tos ES Tarybos generaliniam sekretoriui. Be savo pagrindin\xc4\x97s u\xc5\xbeduoties vadovauti Tarybos sekretoriatui, jis taip pat tur\xc4\x97jo pad\xc4\x97ti ES pirmininkaujan\xc4\x8diai valstybei narei tvarkyti BUSP reikalus. Tarp V\xc4\xae, kuris da\xc5\xbenai buvo vadinamas ponu BUSP\xe2\x80\x98u, funkcij\xc5\xb3 taip pat buvo pagalba formuojant ir rengiant Tarybos sprendimus BUSP srityje. Vyriausiasis \xc4\xafgaliotinis tur\xc4\x97jo r\xc5\xabpintis j\xc5\xb3 \xc4\xafgyvendinimu. ES Tarybos vardu ir pirmininkaujan\xc4\x8dios valstyb\xc4\x97s pavedimu jis gal\xc4\x97jo vesti politin\xc4\xaf dialog\xc4\x85 su tre\xc4\x8diosiomis \xc5\xa1alimis.\n_START_SECTION_\nJavier Solana\n_START_PARAGRAPH_\n1999\xc2\xa0m. bir\xc5\xbeelio m\xc4\x97n. pirmuoju V\xc4\xae tapo buv\xc4\x99s NATO generalinis sekretorius Javier Solana. \xc5\xa0iame poste jis i\xc5\xa1silaik\xc4\x97 10 met\xc5\xb3, iki 2009\xc2\xa0m., kuomet \xc4\xafsigaliojo Lisabonos sutartis. Tuometinis Vyriausiasis \xc4\xafgaliotinis \xc4\x97jo ir Tarybos generalinio sekretoriaus ir V\xc4\xae pareigas. Tais pa\xc4\x8diais metais jis buvo paskirtas ir Vakar\xc5\xb3 Europos S\xc4\x85jungos generaliniu sekretoriumi. Nors Javier Solana negal\xc4\x97jo veikti visi\xc5\xa1kai nepriklausomai ir savaranki\xc5\xa1kai, jo vaidmuo buvo pakankamai svarbus. Tai daugiausia nul\xc4\x97m\xc4\x97 jo asmenin\xc4\x97s savyb\xc4\x97s. J. Solana yra puikus diplomatas ir autoritetingas \xc5\xbemogus. Jis tvirtai gyn\xc4\x97 Europos integracijos id\xc4\x97j\xc4\x85 ir siek\xc4\x97 Bendrijos vieningumo, ypa\xc4\x8d tarptautin\xc4\x97je arenoje. V\xc4\xae savo diplomatiniais geb\xc4\x97jimais laviravo tarp konfliktuojan\xc4\x8di\xc5\xb3 pusi\xc5\xb3 ir siek\xc4\x97 konsensuso. J. Solana suvaidino svarb\xc5\xb3 vaidmen\xc4\xaf vienijant Balkanus. Jis pasi\xc5\xabl\xc4\x97 sujungti Serbij\xc4\x85 su Juodkalnija, tam, kad b\xc5\xabt\xc5\xb3 i\xc5\xa1vengta kit\xc5\xb3 region\xc5\xb3\xc2\xa0\xe2\x80\x93 Kosovo ir Voivodinos nepriklausomyb\xc4\x97s siekio. Jis taip pat inicijavo ES ir \xc4\xafvairi\xc5\xb3 vidurio ryt\xc5\xb3 Europos valstybi\xc5\xb3 bei Lotyn\xc5\xb3 Amerikos susitarimus. 2003\xc2\xa0m. Vyriausiojo \xc4\xafgaliotinio iniciatyva buvo priimta nauja, jo parengta Europos saugumo strategija, kurioje pateikta Europos tarptautin\xc4\x97s sistemos vizija, apibr\xc4\x97\xc5\xbeti saugumo tikslai, prioritetai ir priemon\xc4\x97s. Ta\xc4\x8diau, kad ir kaip atkakliai V\xc4\xae J. Solana siek\xc4\x97 suteikti Europai vien\xc4\x85 bals\xc4\x85, tai ne visada pavykdavo. Did\xc5\xbeiausia nes\xc4\x97kme jo karjeroje laikoma skirtinga ES nari\xc5\xb3 pozicija d\xc4\x97l karo Irake paskelbimo, kuomet a\xc5\xa1tuonios Ryt\xc5\xb3 Europos \xc5\xa1alys parei\xc5\xa1k\xc4\x97, kad palaiko JAV invazij\xc4\x85 \xc4\xaf Irak\xc4\x85, tuo tarpu oficiali ES pozicija buvo prie\xc5\xa1inga. Tokie \xc4\xafvykiai parod\xc4\x97, kad valstyb\xc4\x97ms nar\xc4\x97ms nepavyko susitarti d\xc4\x97l vieningos pozicijos.\n_START_SECTION_\nLisabonos sutartis\n_START_PARAGRAPH_\nEuropos Konstitucijoje buvo si\xc5\xablyta sujungti Europos Komisijos i\xc5\xa1or\xc4\x97s santyki\xc5\xb3 komisaro pozicij\xc4\x85 su vyriausiojo \xc4\xafgaliotinio pozicija ir sukurti ES u\xc5\xbesienio reikal\xc5\xb3 ministro u\xc5\xbesienio reikalams ir saugumo politikai pozicij\xc4\x85. Nors Konstitucijos nepavyko ratifikuoti, Lisabonos sutartyje buvo i\xc5\xa1laikytas \xc5\xa1is pakeitimas tik kitu pavadinimu. \xc4\xaesigaliojus Lisabonos sutar\xc4\x8diai naujasis vyriausiasis \xc4\xafgaliotinis bendrajai u\xc5\xbesienio ir saugumo politikai sujung\xc4\x97 i\xc5\xa1or\xc4\x97s santyki\xc5\xb3 komisaro su vyriausiojo \xc4\xafgaliotinio pozicijas. V\xc4\xae taip pat eina Komisijos pirmininko pavaduotojo pareigas. Naujoji V\xc4\xae pozicija apima ir pirmininkavim\xc4\x85 U\xc5\xbesienio reikal\xc5\xb3 tarybai, ir ES interes\xc5\xb3 atstovavim\xc4\x85, kur anks\xc4\x8diau \xc5\xa1\xc4\xaf vaidmen\xc4\xaf vykd\xc4\x97 Europos S\xc4\x85jungai pirmininkaujan\xc4\x8dios valstyb\xc4\x97s nar\xc4\x97s u\xc5\xbesienio reikal\xc5\xb3 ministras, kartu su prie\xc5\xa1 tai ir po to pirmininkaujan\xc4\x8diais u\xc5\xbesienio reikal\xc5\xb3 ministrais. Taigi, steigiant nauj\xc4\x85j\xc4\x85 pareigyb\xc4\x99 buvo i\xc5\xa1laikytos glaud\xc5\xbeios s\xc4\x85sajos su dviem svarbiausiomis ES institucijomis\xc2\xa0\xe2\x80\x93 Europos Komisija ir Europos ministr\xc5\xb3 taryba. V\xc4\xae pareigyb\xc4\x97 yra tarpinstitucinis Europos Komisijos, Europos ministr\xc5\xb3 tarybos ir atskiro pareig\xc5\xabno sujungimas. Vyriausiajam \xc4\xaegaliotiniui pavestas funkcijas atlikti padeda naujai \xc4\xafsteigta Europos i\xc5\xa1or\xc4\x97s veiksm\xc5\xb3 tarnyba (EIVT).\n_START_SECTION_\nCatherine Ashton\n_START_PARAGRAPH_\n2009\xc2\xa0m. lapkrit\xc4\xaf pirm\xc4\x85ja Europos S\xc4\x85jungos vyriausi\xc4\x85ja \xc4\xafgaliotine u\xc5\xbesienio reikalams ir saugumo politikai ir Europos Komisijos pirmininko pavaduotoja paskirta Catherine Ashton. Ji yra atsakinga u\xc5\xbe ES bendros u\xc5\xbesienio ir saugumo politikos koordinavim\xc4\x85. Jis turi u\xc5\xbetikrinti, kad ES u\xc5\xbesienio politika b\xc5\xabt\xc5\xb3 nuoseklesn\xc4\x97 ir labiau suderinta,\xc2\xa0\xe2\x80\x93 anks\xc4\x8diau \xc5\xa1ias u\xc5\xbeduotis vykd\xc4\x97 skirtingi pareig\xc5\xabnai. Vyriausiajai \xc4\xafgaliotinei ir pirmininko pavaduotojai padeda Europos i\xc5\xa1or\xc4\x97s veiksm\xc5\xb3 tarnyba (EIVT), \xc4\xafkurta 2011\xc2\xa0m. sausio 1 d. sujungus Komisijos ir Tarybos u\xc5\xbesienio politikos padalinius ir pakvietus diplomat\xc5\xb3 i\xc5\xa1 nacionalini\xc5\xb3 diplomatini\xc5\xb3 tarnyb\xc5\xb3. Prie\xc5\xa1 prad\xc4\x97dama eiti dabartines pareigas, Catherine Ashton buvo u\xc5\xbe prekyb\xc4\x85 atsakinga Komisijos nar\xc4\x97. Ji vadovavo svarbioms deryboms d\xc4\x97l laisvosios prekybos susitarimo su Kor\xc4\x97ja, kurios baigtos 2009\xc2\xa0m. spal\xc4\xaf, ir i\xc5\xa1sprend\xc4\x97 kelet\xc4\x85 dideli\xc5\xb3 nesutarim\xc5\xb3 su svarbiausiais prekybos partneriais. Be to, ji ragino pasitelkus prekyb\xc4\x85 skatinti vystym\xc4\x85si visame pasaulyje ir siek\xc4\x97 sutvirtinti ES ekonominius ry\xc5\xa1ius su Afrikos, Karib\xc5\xb3 ir Ramiojo vandenyno valstyb\xc4\x97mis. Catherine Ashton taip pat atstovavo Europos S\xc4\x85jungai Dohos pasaulio prekybos deryb\xc5\xb3 raunde ir u\xc5\xbemezg\xc4\x97 tvirtus dvi\xc5\xa1alius prekybos ir investicij\xc5\xb3 ry\xc5\xa1ius. C. Ashton EIVT prad\xc4\x97jusi oficialiai eiti savo pareigas 2010\xc2\xa0m. gruod\xc5\xbeio 1 d., ji i\xc5\xa1d\xc4\x97st\xc4\x97 savo pagrindinius prioritetus, tokius kaip santykiai su JAV ir Kinija, klimato kaita, skurdo ma\xc5\xbeinimo priemon\xc4\x97s, krizi\xc5\xb3 valdymas ir kova su terorizmu. Taip pat Vyriausioji \xc4\xafgaliotin\xc4\x97 turi siekti 27 ES valstybi\xc5\xb3 nari\xc5\xb3, turin\xc4\x8di\xc5\xb3 skirtingus prioritetus, konsensuso (da\xc5\xbeniausiai per kart\xc4\x85 per m\xc4\x97nes\xc4\xaf vykstan\xc4\x8dius ES u\xc5\xbesienio reikal\xc5\xb3 ministr\xc5\xb3 pos\xc4\x97d\xc5\xbeius, kuriems ji pirmininkauja). Taip pat C. Ashton vadovauja Europos gynybos agent\xc5\xabrai ir ES saugumo studij\xc5\xb3 institutui.'